ดอลล์อ่อนค่า จีดีพีญี่ปุ่นแกร่ง สกัดกระแส BOJ ผ่อนคลายการเงิน
ดอลลาร์สหรัฐปรับตัวลงเมื่อเทียบสกุลเงินเยนเมื่อคืนนี้ (8 ธ.ค.) หลังจากรัฐบาลญี่ปุ่นปรับเพิ่มประมาณการการขยายตัวทางเศรษฐกิจในช่วงไตรมาส 3 ปี 2558 ซึ่งได้สกัดคาดการณ์เกี่ยวกับการใช้มาตรการผ่อนคลายเพิ่มเติมจากธนาคารกลางญี่ปุ่น (BOJ)
9 ธ.ค. 2558

สำนักข่าวอินโฟเควสท์รายงานว่า ค่าเงินยูโรแข็งค่าเมื่อเทียบดอลลาร์สหรัฐที่ระดับ 1.0886 ดอลลาร์สหรัฐ จาก 1.0846 ดอลลาร์สหรัฐ ขณะที่เงินปอนด์ลดลงที่ 1.4998 ดอลลาร์สหรัฐ จากระดับ 1.5066 ดอลลาร์สหรัฐ
ค่าเงินดอลลาร์สหรัฐปรับตัวลงเทียบกับสกุลเงินเยนที่ 123.06 เยน จาก 123.28 เยน และลดลงเมื่อเทียบกับฟรังก์สวิสที่ระดับ 0.9929 ฟรังก์ จาก 0.9998 ฟรังก์ ส่วนค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7206 ดอลลาร์สหรัฐ จากระดับ 0.7266 ดอลลาร์
เงินเยนแข็งค่าขึ้น หลังจากรัฐบาลญี่ปุ่นปรับเพิ่มประมาณการการขยายตัวของ GDP ในไตรมาส 3 สู่ระดับ 1% หลังจากที่ข้อมูลเบื้องต้นเมื่อวันที่ 16 พ.ย.ระบุว่า GDP ในไตรมาส 3 หดตัวลง 0.8% รายงานระบุว่า การใช้จ่ายด้านทุนของภาคเอกชน ซึ่งรัฐบาลมองว่าเป็นแรงขับเคลื่อนหลักทางเศรษฐกิจนั้น ปรับตัวขึ้น 0.6% ซึ่งดีกว่าที่ประมาณการไว้ก่อนหน้านี้ว่าหดตัวลง 1.3% ข้อมูล GDP ที่สดใสได้ช่วยหนุนเงินเยนให้ปรับตัวแข็งแกร่ง ขณะที่สกัดกระแสคาดการณ์ที่ว่า BOJ อาจใช้นโยบายผ่อนคลายทางการเงินเพิ่มเติมในการประชุมที่จะจัดขึ้นในสัปดาห์หน้า
ขณะเดียวกัน นักลงทุนต่างก็จับตาดูการประชุมนโยบายการเงินของธนาคารกลางสหรัฐ (FED) ซึ่งจะมีขึ้นในสัปดาห์หน้าเช่นกัน ท่ามกลางความเป็นไปได้ที่เพิ่มมากขึ้นว่าเฟดจะเริ่มปรับขึ้นอัตราดอกเบี้ยครั้งแรกในรอบเกือบทศวรรษ หลังจากที่ข้อมูลจ้างงานนอกภาคเกษตรเดือนพ.ย.เพิ่มขึ้นมากกว่าที่คาด